Noue ontkoming vir Duitse toeris by Heroldsbaai | Netwerk24
22 Februarie 2020 20:09
'n Duitse toeris het Vrydag 'n noue ontkoming gehad toe hy in 'n trekstroom by Heroldsbaai in die Suid-Kaap beland het.
Twee noodreddingswerkers van die Nasionale Seereddingsinstituut (NSRI) en twee lede van die publiek het tot die man se redding gekom.
Volgens Warren Page, NSRI-woordvoerder, het een van hul reddingswemmers en twee munisipale lewensredders van George wat op die toneel aangekom het, gesien hoe twee barmhartige samaritane reeds die man gaan help het waar die stroom hom ál dieper in die see ingetrek het.
"Die twee samaritane, 'n onbekende blanderplankryer en 'n lyfplankryer, het dit reggekry om die 59-jarige man veilig na die kuslyn te bring die branderplank en lyfplank as dryfmiddels vir die man te gebruik."
Die NSRI-swemmer en die twee lewensredders het die golwe met hul boeie trotseer en die man nader na veiligheid gehelp. Toe hulle by die vlakker waters kom, het die noodreddingswerkers oorgeneem en die man veilig tot op die strand gekry.
Nog reddingspanne het op die toneel verskyn om die man, wat saam met sy vrou en twee kinders op vakansie was, te hulp te snel.
Hy het nie verdere behandeling nodig gehad nie en is met sy gesin en vriende herenig.
'n Duitser het Vrydag 'n noue ontkoming by Heroldsbaai gehad toe hy in 'n trekstroom beland het. Foto: Eugene Gunning, Argief